Angajatorii români au în prezent aproape 40.000 de contracte de muncă încheiate cu minori, cele mai multe în domenii precum restaurante, comerț sau industria hotelieră, arată datele Inspecției Muncii aferente lunii august.  Deficitul de personal de pe piața muncii, dar și moda angajării timpurii importată după modelul occidental au determinat tot mai mulți angajatori să înceapă colaborări formale cu tinerii care au vârsta sub 18 ani, scrie revista Business Magazin.  Una dintre companiile cu cei mai mulți angajați cu vârsta sub 18 ani este McDonald’s, lanțul de restaurante care are 5.000 de angajați în România, dintre care aproximativ 730 sunt minori.